Up-14/02
Natisni
Opravilna št.:
Up-14/02
Datum odločitve:
22. 4. 2003
ECLI:
ECLI:SI:USRS:2003:Up.14.02
Akt:
Ustavna pritožba A. A. zoper sodbo Vrhovnega sodišča št. I Up 169/98 z dne 5. 12. 2001 v zvezi s sodbo Upravnega sodišča št. U- I-1957/97 z dne 24. 9. 1998
Izrek:
Ustavna pritožba A. A. zoper sodbo Vrhovnega sodišča št. I Up 169/98 z dne 5. 12. 2001 v zvezi s sodbo Upravnega sodišča št. U- I-1957/97 z dne 24. 9. 1998 se zavrže.
Evidenčni stavek:
Ustavno sodišče je ustavno pritožbo zavrglo, ker pritožnik nima več pravnega interesa za nadaljevanja postopka z ustavno pritožbo.
Geslo:
1.4.52.2 - Ustavno sodstvo - Postopek - Procesne predpostavke v postopku ustavne pritožbe - Pravni interes za vložitev ustavne pritožbe.
Pravna podlaga:
Člen 47, 55.1, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
9. 1. 2002
Vrsta odločitve:
sklep
Vrsta rešitve:
zavrženje
Dokument:
US22323
Up-14/02 - 6
9. 5. 2003
SKLEP
Ustavno sodišče je v postopku za preizkus ustavne pritožbe A. A. iz Ž. na seji senata dne 22. aprila 2003 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
sklenilo:
Ustavna pritožba A. A. zoper sodbo Vrhovnega sodišča št. I Up 169/98 z dne 5. 12. 2001 v zvezi s sodbo Upravnega sodišča št. U- I-1957/97 z dne 24. 9. 1998 se zavrže.
Obrazložitev
1. Vrhovno sodišče je z izpodbijano sodbo zavrnilo pritožnikovo pritožbo in potrdilo sodbo Upravnega sodišča. Upravno sodišče je pritožnikovo tožbo proti odločbi tožene stranke (Ministrstva za notranje zadeve) št. 0016/6-209-51/97 z dne 20. 6. 1997 zavrnilo. Z navedeno odločbo je bila pritožnikova pritožba zoper odločbo Upravne enote Ljubljana št. JR 211/5 z dne 9. 4. 1997, s katero njegovi zahtevi za spremembo potrdila o stalnem prebivališču ni bilo ugodeno, zavrnjena.
2. Pritožnik navaja, da je bil izbris njegovega stalnega prebivališča iz registra stalnega prebivalstva Republike Slovenije v času od 26. 2. 1992 do 1. 7. 1996 nezakonit in pomeni poseg v njegove ustavne pravice, predvsem v pravico do svobode gibanja in izbire prebivališča iz 32. člena Ustave.
3. Iz pritožnikove ustavne pritožbe in iz izpodbijane sodbe Vrhovnega sodišča je razvidno, da je pritožnik sprožil postopek zaradi vpisa njegovega stalnega prebivališča v register stalnega prebivalstva Republike Slovenije za čas njegovega izbrisa, to je od 26. 2. 1992 do 1. 7. 1996.
4. Ustavno sodišče je z odločbo št. U-I-246/02 z dne 3. 4. 2003 (Uradni list RS, št. 36/03) odločilo, da je Zakon o urejanju statusa državljanov drugih držav naslednic nekdanje SFRJ v Republiki Sloveniji (Uradni list RS, št. 61/99 in nasl. - v nadaljevanju ZUSDDD) v neskladju z Ustavo, ker državljanom drugih republik, ki so bili izbrisani iz registra stalnega prebivalstva, ne priznava stalnega prebivanja od navedenega dne. Odločilo je tudi, da se z dovoljenjem za stalno prebivanje, ki so ga državljani drugih republik, ki so bili 26. 2. 1992 izbrisani iz registra stalnega prebivalstva, že pridobili, ugotavlja stalno prebivanje od dneva izbrisa. Ministrstvo za notranje zadeve jim mora po uradni dolžnosti izdati dopolnilne odločbe o ugotovitvi njihovega stalnega prebivanja v Republiki Sloveniji od 26. 2. 1992 dalje.
5. Z navedeno odločbo Ustavnega sodišča je bilo pritožniku priznano stalno prebivanje v Republiki Sloveniji neprekinjeno od dneva izbrisa njegovega stalnega prebivališča. Kot je razvidno iz potrdila o stalnem prebivališču št. 2/05-S-21103-2-72/2002 z dne 8. 1. 2002, ki ga je izdala Upravna enota Ljubljana za priznanje statusa vojnega veterana, je pritožnik že pred izdajo navedene odločbe dosegel, da se čas izbrisa iz registra ne upošteva in da ima stalno prebivališče na naslovu Majaronova ulica 18, Ljubljana, od 24. 8. 1964 dalje. Ker pritožnik nima več pravnega interesa za nadaljevanje postopka z ustavno pritožbo, je Ustavno sodišče ustavno pritožbo zavrglo.
6. Senat Ustavnega sodišča je sprejel ta sklep na podlagi prvega odstavka 55. člena v zvezi s 47. členom Zakona o Ustavnem sodišču (v nadaljevanju ZUstS) v sestavi: predsednica senata Milojka Modrijan ter člana dr. Janez Čebulj in Lojze Janko. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča, razen sodniku Jožetu Tratniku, ki je bil izločen. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednica senata
Milojka Modrijan